ህብረተሰቡ የህዳሴውን ግድብ ግንባታ በቦታው በመገኘት የሚያደርጉት ጉብኝት ለፕሮጀክቱ ሰራተኞች ጥንካሬን እንደሚፈጥር ተገለፀ
 – የታላቁ የህዳሴ ግድብ ግንባታን የተለያዩ የህብረተሰብ ክፍሎች በቦታው በመገኘት የሚያደርጉት ጉብኝት ለፕሮጀክቱ ሰራተኞች ጥንካሬን እንደሚፈጥር የፕሮጀክቱ ስራ አስኪያጅ ገለፁ።የፕሮጀክቱ ስራ አስኪያጅ ኢንጂነር ስመኝው በቀለ የኢትዮጵያ ስኳር ኮርፖሬሽን ሰራተኞች ሰሞኑን የግድቡን ግንባታ በጎበኙበት ወቅት እንደተናገሩት፤ ህብረተሰቡ የግድቡ ግንባታ የደረሰበትን ደረጃ ለማየትና ሰራተኞቹን ለማበረታታት በቦታው በመገኘት የሚያደርገው ድጋፍ ተጠናክሮ እንዲቀጥል ጥሪ አቅርበዋል።የፕሮጀክቱ ዋና ዋና የግንባታ ምዕራፍ በመከናዎን ላይ እንደሚገኝ ገልፀው፤ ባለፈዉ ግንቦት ወር የተካሄደዉ የወንዙን አቅጣጫ የማስቀየር ስራ፣ የግድብ ግንባታ ሙሌት፣ የፕሮጀክቱ የሀይል አቅርቦትና የልየ ልዩ ፋብሪካዎችና ማሽነሪዎች ተከላም በመጠናቀቅ ላይ ይገኛል ብለዋል።በተያዘው የበጀት አመትም የፕሮጀክቱን ስራ በላቀና በተደራጀ መልኩ ለማስቀጠል እቅድ ተይዞ እየተሰራ መሆኑን ነው ዋና ስራ አስኪያጁ ተናግረዋል።ግድቡ ብሄራዊ አርማችን ነዉ ያሉት ደግሞ በጉብኝቱ ወቅት የተገኙት የኮርፖሬሽኑ ሰራተኞች ናቸው፤ የግድቡ ግንባታ ሃገራዊ መግባባት በመፍጠር ህዝቡን በልማታዊ አስተሳሰብ እንዲጓዝ ያደረገ በመሆኑ እስከ ግድቡ ግንባታ ፍፃሜ ድረስ ድጋፋቸውን አጠናክረው ለመቀጠል ቃላቸውን ሰጥተዋል።የጉብኝቱ መካሄድም ከግንባታው ጀምሮ ያደረጉትን ድጋፍ በአካል ሲመለከቱ ታላቅ ሃገራዊ ስራ እየተከናወን እንደሚገኝ ማረጋገጥ ያስቻለን ነው በማለት የኮርፖሬሽኑ ሰራተኞች ገልፀዋል።የግድቡ ግንባታ መጀመር ሀገሪቱን በዓለም አቀፍ ደረጃ ከማስተዋወቁም በተጨማሪ የሀገሪቱን ስምና ዝና በመለወጥ በኩል ከፍተኛ ጠቀሜታ እንደሚኖረው ገልፀው፤ ግድቡ በተያዘለት የጊዜ ገደብ እንዲጠናቀቅ ፍላጎት እንዳላቸው ተናግረዋል።ይህንን ሃገርን በላቀ ደረጃ በበጎ ጎን መለወጥ የሚያስችለዉን የህዳሴ ግድብ በተያዘለት የግንባታ ጊዜ ለማጠናቀቅ ህዝቡ በላቀ ቁርጠኝነት በመደገፍ ላይ ይገኛል። በኢትዮጵያ ብሄሮች ብሄረሰቦች እና ህዝቦች በጋራ ጥረት በመገንባት ላይ ያለው ስድስት ሺ ሜጋ ዋት የኤሌክትሪክ ሃይል የማመንጨት አቅም የሚኖረው የታላቁ የኢትዮጵያ ህዳሴ ግድብ ግንባታ መጋቢት 24 ቀን 2003 ዓ.ም ስራው በይፋ መጀመሩ የሚታወስ መሆኑን ዋልታ ኢንፎርሜሽን ማዕከል ዘግቧል።